Kobul tarixidagi eng halokatli terakt. Prezident qurbonlarning aniq sonini ma'lum qildi

Afg‘oniston poytaxti Kobul shahrida 31 may kuni yuk mashinasi portlatilishi orqali sodir etilgan terakt oqibatida qurbon bo‘lganlar soni 150 kishini tashkil qildi. Bu haqda Afg‘oniston prezidenti Ashraf G‘ani ma'lum qildi.
Prezident barcha qurbonlar Afg‘oniston fuqarolari bo‘lganini qo‘shimcha qilgan.
Qurbonlarning 13 nafari yuk mashinasini to‘xtatishga uringan politsiyachilar bo‘lgan.
Bundan avvalgi xabarlarda portlash qurbonlari soni 100 nafardan ortiq ekani, 600 kishi yaralangani aytilgandi.
31 may kuni Germaniyaning Kobuldagi elchixonasi yaqinida yuk mashinasi portlatildi. OAV ma'lumotlariga ko‘ra, mashinaga 1,5 tonna portlovchi modda o‘rnatilgandi. Portlash to‘lqini 50dan ortiq avtomobilni ishdan chiqargan, yaqin atrofdagi binolar to‘liq yoki qisman vayron bo‘lgan
Terakt uchun javobgarlikni IShID o‘z zimmasiga olgan.